Pemerani ambai mujur ngidupka laki
LANGKUNG BUJANG TINTING SELIGI Pechaya kita jerita enggau ensera kitai Iban dulu kelia endang sigi mayuh kuing?  Sekeda mega bisi ngenang utai nyelaie sereta enda disangka nyadi. Kebuah pia laban maya nya kelia menua agi baru, agi mayuh jelu, ikan enggau utai bukai lalu tambah mega mensia agi semak begulai enggau bala antu. Nitih siti cherita, ba menua penama Tinting Seligi bisi siku lelaki benung bujang penama Langkung ti diau sama sejalai segulai enggau apai seduai indai iya. Langkung tu anak tunggal sereta balat dikerindu enggau dikesayau apai seduai indai iya laban iya nelap sereta begamal sigat, jelan pemesai. Iya ga pemanah iya peninggi. Ka tambah mega apai seduai indai iya tu nyau udah tuai. Laban ti sigat, dia deh bala indu dara sida serumah nya gagit bendar deka ka iya. Nyadi siku indu dara ti keran bendar deka ka iya nya anak tuai rumah sida penama Junai. Iya tu anak bunsu sida menyadi ke bisi tujuh iku. Bala menyadi bukai iya udah bisi belaki bebini lalu udah bisi ruang bilik diri empu sereta enda sebilik enggau sida tuai rumah nya agi. Mina Junai enggau siku menyadi lelaki iya aja ti agi sebilik enggau apai indai seduai. Langkung seduai Junai pan belabuh betundi enggau pangan lalu pia mega endang nyau genap hari begulai ke tanah, ke rumah. Tu meh ngujungka seduai sama nyimpan pengerindu ka pangan diri tang ulah seduai tu enda beterang ba apai indai taja pan seduai baka ti udah jadi melaki bini. PENYADI ENDA NGASIKA MIMPI Nyadi lebuh Langkung tinduk malam siti, dia iya bisi mimpi asai ti digusung apai tuai beragum lebuh iya nyandih ba pantar ruai sida. “Aku tu kira nadai jaku bukai enggau nuan Dom. Semuti aku ngasuh nuan ngambi Junai nyadi bini nuan. Seduai anang enda jadi, laban enti seduai enda jadi nuan deka parai. Enti seduai jadi nya pulai ka pemanah seduai empu,” ku apai tuai nya. “Au meh aki, enti udah munyi nya lalu diletak enda tau enda jadi, nganti aku nanya sida apai indai aku ga dulu. Enti sida nyagi jadi, jadi meh. Tang asai ati aku tu agi deka bujang, lalu nadai ati deka bebini,” ku Langkung nyaut. Datai ba maya iya ti madah diri apin deka bebini, apai tuai orang nya lalu lesap. Iya pan lalu tedani. Iya pan berengkah berundingka mimpi nya tadi. Pagi nya iya pan lalu nusui mimpi ngagai apai seduai indai iya. “Mimpi gaga nuan aja nya, laban nuan endang keran ka Junai, nadai kami tu enda nemu, enda seduai ti kulu kili. Nya alai kami nadai arapka mimpi nuan nya,” ku indai iya. “Enti pia, nadai ku enggau iya meh indai, seduai ga enda arapka mimpi aku,” ku Langkung nyaut. Apai seduai indai iya pan lalu nurun ke umai. Tudah Langkung nadai ati dibai nurun ke tanah laban enggai gawa ninga jaku indai iya. Balat tusah meh ati iya ninga tangkan jaku apai tuai dalam mimpi iya tadi. “Nadai ngawa ga enti sida indai enda sayauka aku, lak ka aku parai ga,” pia ku iya bejaku dalam ati. MELANDAI NYIDI PENGIDUP Lemai nya Langkung enda pansut ke ruai. Udah tembu makai iya lalu gali ba peninduk diri. Bala orang serumah pan tinduk. Langkung lalu melandai nyidi semua pengidup di menua lalu terus ke Sebayan. Leka pelandai iya nadai mulaika diri ke menua tu. Iya ke melandai nya tadi dalam tinduk ti ngejungka tudah tuai lalu terus parai. Lebuh dani pagi dia deh indai iya lalu ngangau iya mai makai sebedau nurun gawa. Anti angkat lalu enda. Indai pan lalu mansang deka ngerak iya. Digerak, digusak endang enda engkebut. Indai iya pan meda iya nadai enseput lalu nemu anak bujang iya udah parai. “Amat munyi ku mimpi meh, amat parai meh anak tua tu,” ku indai iya enggau sabak-sabak madah ngagai laki iya.  Seduai sama nesal udah nagang iya jadi enggau Junai. Orang serumah nya pan lalu kiruh bendar nyenggaie iya malam nya. Junai endang enda pansut tang majak betenun dalam bilik sida empu. Iya mina pansut lebuh orang betekayau deka nyimpan bangkai ambai iya lalu ngena awak nya ngerasuk siti tinchin ngagai jari sulu ati iya. Udah nya lalu pulai ke bilik baru nampung tenun. Junai ukai enda tusah ati tang udah nadai jalai agi. “Nama deh penyadi aku tu nadai sulu ati agi,” pia ku iya bejaku dalam ati iya din. Udah orang nurun nganjung antu, Junai lalu ngaduka piring tang ngereja nya belalai ari indai iya. Tang lebuh iya ngadu ngepan, indai iya lalu nanya. “Kini ka nuan deh anak?” ku indai iya. “Nadai indai, mina bemain aja,” ku iya. JUNAI NYIDI NGAGAI SEBAYAN Indai iya pan ke ruai, dia iya beguai masuk ngepan. Lebuh iya baru deka nurun, indai iya pan tama ke bilik. Iya madah diri mindah enda lama. Ninga nya nadai ga indai iya nagang. Mupuk meh Junai nguingka diri bejalai ari rumah nyentukka nyau datai ba entara menua orang idup enggau Sebayan. Engka tu meh menua Pintu Tanah, entara menua enggau Sebayan, pia ku runding iya. Udah nya mayuh meh menua ditengah iya. Nyau kelama baru iya datai ba saka jalai simpang lima. Dia iya ngetu enda lama berundingka ni tunga jalai ti betul. Iya pan lalu niti jalai lurus tunga tuju mua. Datai ba sebuah rumah, dia iya lalu ngangau. “Niki meh indai,” ku saut bala nembiak ke besai agi. “Nya indai kami datai,” ku bala sida ke mit agi. Bala nembiak dia pan lalu berebut ngagai iya. Bisi nya merap, bisi nya engkating ba lengan. Meda bakanya, iya nabur penganan ngagai tanah. Sida nya pan lalu berebut ngumpul penganan. Junai pan lalu beguai mupuk ari menua orang mati beranak. Angkat ari nya, iya pan mansa menua orang mati laban tubai. Dia iya nanya, sekalika bisi orang penama Langkung diau dia. “Nadai iya ditu. Nyin iya ba menua orang bujang, ba rumah ke betunjang empat iti din. Dia meh iya diau,” ku padah orang dia. Ninga mupuk baru ga tudah Junai, lalu mansa mayuh rumah orang. Datai iya ba rumah orang mati tuai, dia iya lalu ngangau. “Kati bisi orang penama Langkung diau ditu?” ku iya. “Kemari bisi iya niki ditu tang enda lama laban iya ngiga siku indu dara penama Junai, tang indu nya nadai ditu,” ku saut apai tuai orang seiku. Ninga nadai Langkung ba endur nya Junai pan lalu majakka pejalai iya baru. Mayuh meh endur alai iya nanya baka ba menua orang mati labuh, mati pantuk ular, mati makai taju remaung, mati rumbak, mati lemas, mati empa baya. Iya pan datai ba menua orang mati dara. Datai ba semak kaki tangga dia iya lalu ngangau nanya penyadi rumah orang nya. “Jadi rumah kami tu, niki meh,” ku orang dara seiku. Datai iya ba pala tangga, dia iya nanya sekalika bisi orang penama Langkung kala mansa menua dia. “Kemari bisi orang nyebut nama iya tang ditan kami ditu merarau iya enggai laban kami ditu nadai sebaka enggau gamal Junai,” ku indu dara nya. “Ngumba endar ga iya enggai ngetu lama ba kita ditu,” pia ku Junai tang nadai madah sapa diri. JUANAI BETEMU ENGGAU LANGKUNG Ngejangka nya, iya pan lalu bejalai numbas iya peneras. Lebuh datai ba rumah orang mati bujang – nyadi Junai enda nemu sapa ti empu rumah nya – dia iya lalu ngangau baru penyadi rumah orang nya lebuh datai ba kaki tangga. “Kati tau ditiki temuai rumah kita tu?” ku iya nanya. “Tau, nadai pemali rumah kami tu,” ku saut orang nya. Junai pan lalu niki. Lebuh datai ba pala tangga, dia iya lalu nanya sekalika bisi lelaki nama Langkung diau dia. “Bisi iya, uji nuan ngiga puting setak nyin tang iya jarang pansut. Orang bujang nya nadai tentu angkat, mina angkat makai. Udah nya semampai bebungkur gali, laban tusah ati ngenang ambai iya ti tinggal di menua. Iya enggai pansut ari bungkur pua enti ambai nadai dipeda,” pia ku padah orang pala tangga nya. Junai pan mansang bejalai ngagai tunga puting setak kin. Datai ba pintu Langkung, iya pan terus tama sereta merap bungkur pua ambai iya ba tengah bilik. “Oh anang beduan aku bakatu ti ukai ambai aku Junai,” ku iya. Nyadi ati Junai pan tekenyit ga, laban diatu iya udah betemu enggau ambai tuju bangkai, laki peruji ati. Seduai endang udah besemaya enda tau enda jadi baik idup, baik mati. Dia iya malik ngagai tunjuk diri empu lalu meda tinchin Langkung ti besilih enggau iya. “Enti nuan tu ambai aku Langkung, kati nuan agi ingatka tinchin ti dipesilih tua suba?” pia ku Junai sereta nyilak pua mimit engkeman alai iya nyuaka tinchin. Lebuh meda tinchin nya, Langkung pan lalu engkuar pansut ari bungkur sereta lalu merap, lalu ensium ambai iya Junai. “Aku tu ngambi nuan pulai ke menua sulu ati, ambai lalai. Aram meh tuai pulai diatu,” pia ku Junai. Bala di Sebayan bebendar nanka seduai enda ngasuh pulai tang seduai enggai lalu terus mansang pulai ke menua sida di Tinting Seligi. Lebuh mansa menua Bunsu Bubut, bebendar amat ga orang ngasuh seduai niki tang seduai enda niki. Ku cherita orang tuai, enti niki tau ngasuh seduai enda nyadi pulai idup baru. PENYAYAU ENDA ULIH DITAGANG PEMATI Langkung lalu ngasuh ambai iya mejamka mata. Lebuh iya enchelak mata, dia nemu seduai udah terengkah di pendai sida empu ba Tinting Seligi urung tengah hari. Seduai pan lalu mandi. Udah nya lalu bejalai mansang ke rumah. Lebuh bala nembiak tepedaka seduai bejalai ba tengah laman, sida pan lalu beguai madah ngagai indai Langkung seduai bini tuai rumah, iya nya indai Junai. Nama agi deh, chapuh magang bala sida serumah. Indai seduai nya tadi pan beguai nurun ke tanah sereta merap anak seduai empu enggau sabak-sabak. Ai mata gaga, ai mata lelengau. Malam nya manang pan belian mulaika semengat. Seduai pan lalu dibelah pinang lalu begulai sebilik enggau apai seduai indai Langkung. Pengidup seduai pan chukup meruan, chukup lantang, chukup penyenang. Seduai udah ngayanka pengerindu sereta penyayau seduai ka pangan diri enda ulih ditagang pemati. Empa penyayau diri ka ambai, Junai berani nerengkahka diri di Sebayan. Tu meh ti ngujungka seduai ulih begulai belama, enda ngira dalam pengidup tauka dalam pemati, di menua tauka di Sebayan. Oleh TELESA EMPERAN 
See author's posts
